  Анжелика Тихонова Анжелика Тихонова корреспондент Ижкарын «Удмурт каронкыллэн валтонэз» кыллюкамен тодматон ортчиз. Со бордын Удмурт кун университетысь Удмурт кылосбуръя, финно-угроведениея но журналистикая институтысь журналистикая кафедраен кивалтӥсь, кылосбур тодосъя кандидат, доцент Дмитрий Ефремов 10 ар котыр ужаз. Ивортодэтъя «Удмуртия» агентстволэн корреспондентэз ужрадэ вуылӥз но тодосчиен вераськиз. «Со малпан мынам кемалась кылдӥз ини. Вераны быгатӥсько, 20 яке ятыргес но ар талэсь азьло. Куке мон финн кылэз дышетыны кутски, мон сыӵе словарен ужай, кытын каронкыллэн сыӵе я таӵе кылъёсын кутӥськемез возьматэмын. Мон малпай, нош малы удмурт кылъя сыӵеез ӧвӧл, умой луысал сое кылдытыны» Дмитрий Ефремов, «Удмурт каронкыллэн валтонэз» кыллюкамез кылдытӥсь Кыллюкамез лэсьтон бордын ужакуз, тодосчи пӧртэм интыосысь примеръёс утчаз. Ужаз чеберлыко литератураез но, газет-журналъёсты но кутӥз, ужъюлтошъёсызлы но, дышетскисьёсызлы но вазиськылӥз. Но валтӥсь ужзэ огназ ик быдэстӥз. Дмитрий Ефремовлэн малпамезъя, справочник удмурт кылэз дышетӥсьёслы но, асьсэлы удмуртъёслы но пайдаё луоз. «Удмурт кылэз дышетӥсь адямилы туж секыт тодыны, кыӵе кылъёсын, кыӵе формаосын, кыӵе послелогъёсын кутӥськыны быгатэ таиз яке соиз каронкыл (глагол – ред.). Жаляса верано, трос пӧртэм источникъёсын со информация почти ӧвӧл. Тани туж ӟеч лэсьтэмын уго асьмелэн удмурт-ӟуч, ӟуч-удмурт словарьёсмы, но отын сыӵе информация туж ӧжыт. Куд-ог глаголъёсъя гинэ шедьтыны луымон» Дмитрий Ефремов, «Удмурт каронкыллэн валтонэз» кыллюкамез кылдытӥсь Словаре тужгес ӵем кутӥськись каронкылъёслэн мукет кылъёсын артэ кутӥськемзыя примеръёс пыризы. Оглом 800-лэсь ятыр глаголъёс но со глаголъёслэсь управленизэс, валтонзэс возьматӥсь 1 сюрс 800-лэсь ятыргес примеръёс. «Тани асьмеос тодӥськомы: 'кышканы кинлэсь - пунылэсь/кионлэсь' луэ. Нош ӟуч кылын ведь 'бояться от волка' ум шуиське, малы ке шуоно ӟуч кылын кутӥське мукет падеж. Озьы ик трос пӧртэм мукет учыръёсы но. Кылсярысь, тани яратоно, дыр, веранзы школаын дышетскисьёслэн но, студентъёслэн но: кытын тынад дорысь ужед? Со шуэ: вунэтӥськем, кельтӥськем. Ӟуч кылын кызьы луысал юанэз: 'где - (дома) забыл', асьмеос шуиськом: 'кытчы - доре кельтӥськем'. Озьыен, удмурт кылын солэн валтонэз луэ 'кытчы', нош ӟуч кылын 'кытын'» Дмитрий Ефремов, «Удмурт каронкыллэн валтонэз» кыллюкамез кылдытӥсь Матысь дыре словарез Удмурт кун университетлэн нимлыко бамаз эрико доступе поттозы. Вань мылкыд карисьёс сое ужазы дунтэк кутыны быгатозы. Со сяна, азьланяз, Дмитрий Ефремовлэн верамезъя, книгаен но поттыны малпанзы вань. Пусъём, кыллюкамен тодматон ужрадэ студентъёс, пӧртэм удысъёсысь ӧнерчиос, мылкыд карисьёс но Финляндиысь, Венгриысь но мукет кунъёсысь тодосчиос офлайн но онлайн амалэн пыриськизы. Соос Дмитрий Ефремовлэн ужез пумысь малпанъёссэс веразы. Кыллюкамез Россиысь тодосъя но вылӥ дышетонъя министерстволэн «Приоритет-2030» программаез улсын лэсьтӥзы. Тодэ вайытом, Удмуртиын туэ удмурт кылын шонер гожъяськонъя кыллюкам поттыны чаклало. Тегъёс: Удмуртия Ижкар удмурткыл УдГУ  